**АҚПАР-ХАТ**

2020 жылы 3 сәуірде сағат 15.00-де әл-Фараби атындағы Қазақ ұлттық университеті Ғылыми кітапханасында филология ғылымдарының кандидаты, профессор Клара Қабылғазинаның 70 жасқа толған мерейтойына орай «Цифрлық медиа және журналистика: білім берудің классикалық үрдістері мен жаңа талаптары» атты халықаралық ғылыми-тәжірибелік конференция өтеді.

Іс-шараға ЖОО оқытушы-профессорлары, докторанттар мен магистранттар және БАҚ өкілдері қатысады.

Қосымша ақпарат:

**Клара Қабылғазина**  1950 жылдың 4 сәуірінде Шығыс Қазақстан облысы,Тарбағатай ауданы, Жалғызтал ауылында дүниеге келген.

С.М.Киров атындағы Қазақ Мемлекеттік университетінің журналистика факультетіне 1968 жылы түсіп, 1973 жылы бітірген. 1973-75 жж. Алматы облысы, Іле аудандық газетінде әдеби қызметкер, 1976-79 жж. республикалық «Социалистік Қазақстан» газетінде меншікті тілшілер бөлімінің қызметкері, 1980-81 жж. Қазақ телевизиясы қызметкері,1981-82 жж. Алматы Жоғары партия мектебінде оқытушы, 1982 жылдан бері әл Фараби атындағы Мемлекеттік университетте баспасөз кабинетінің меңгерушісі, аға оқытушы, доценттік қызметтерде болды, 2006-2010 жж. республикалық «Арай» жастар журналының Бас редакторлығы қызметін қосымша атқарды.

Клара Қабылғазина журналистика саласынан кандидаттық диссертация қорғаған. 2001 ж. филология ғылымдарының кандидаты және ассистент профессор дәрежесі (Жоғары Аттестациялық Комитет куәлігі № 0000119) берілді. Бүгінде әл Фараби атындағы Қазақ Ұлттық университетінде , журналистика факультетінің «Баспасөз және электронды БАҚ» кафедрасында профессор қызметінде.

К.Қабылғазы 3 электронды оқулық, 7 оқу құралын, 1 оқулық (ҚР БҒМ ) жазған. Төрт жүздей ғылыми, публицистикалық және имидждік мақалалардың авторы.

Оған ҚР Журналистер Академиясының дипломы, Құрмет грамоталары, «ҚазҰУ 80 ж.» мерекелік медалі, «ҚазҰУ-нің үздік оқытушысы» атағы, Ы.Алтынсарин атындағы және «Ерен еңбегі үшін» медалі берілген. Көркем прозамен шұғылданады, жас ұрпаққа үлгі – тәрбиені насихаттайтын әңгіме, новеллалары республикалық басылым беттерінде жарияланып тұрады. Жақында Брюссельде өткен Еуроазиялық ашық халықаралық әдебиетшілер форумында (Open Euroasian literature festival-2019) проза номинациясы бойынша 2-орынды иеленді.

К.Қабылғазина туралы мемлекеттік тапсырыспен СТВ арнасында «Қоғам және әйел» бағдарламасы бойынша деректі фильм жасалған, «Қазақстан» арнасында жеке бағдарлама арналған («Сырғалым»), «Білім», «Мәдениет», «Асыл арна» және «Хабар» , «Еуразия» арналарында сюжеттер түсірілген, БАҚ беттерінде мақалалар жарияланған, «Қазақстан ғалымдары», Шығыс Қазақстан облыстық және Қазақстан білім саласы үздіктерінің энциклопедияларына енген. ҚазҰУ Ғылыми – педагогикалық қауымдастығы өкілдерінің «Аманат» атты жинағына шыққан. Өмірлік ұстанымы: шыншылдық, адалдық, турашылдық және шәкірттен талап ету үшін ұстаз өзі өнеге көрсетуі керек.

Клара Қабылғазы үлгілі шаңырақ иесі, төрт баланы тәрбиелеп өсірген ана, әже. Қызы – медицина ғылымдарының кандидаты, С.Асфендияров атындағы медициналық университет доценті, екі ұлы заң қызметкері, кішісі компьютерлік модельдеу маманы, математик. Бүгінде К. Қабылғазинаның шығармашылық жұмыс өтіліне 50 жыл, педагогикалық өтіліне 40 жыл толып отыр.

ҰЙЫМДАСТЫРУ КОМИТЕТІНІҢ МЕКЕН-ЖАЙЫ:

Қазақстан Республикасы, Алматы қаласы, әл-Фараби даңғылы, 71 Әл-Фараби атындағы ҚазҰУ, журналистика факультеті

Баспасөз және электронды БАҚ кафедрасының меңгерушісі, с.ғ.д., профессор Г.С. Султанбаева тел.: +77272211492, моб.: +77011527488, +77073777049

Ғылыми-инновациялық жұмыс және халықаралық ынтымақтастық жөніндегі кафедра меңгерушісінің орынбасары А.Б.Ақынбекова

тел.: +77272211351, моб.: +77772750861